b'\n_START_ARTICLE_\nJungtini\xc5\xb3 Taut\xc5\xb3 Europos ekonomin\xc4\x97 komisija\n_START_PARAGRAPH_\nJungtini\xc5\xb3 Taut\xc5\xb3 Europos ekonomin\xc4\x97 komisija (JTEEK arba EEK) yra viena i\xc5\xa1 penki\xc5\xb3 Jungtini\xc5\xb3 Taut\xc5\xb3 regionini\xc5\xb3 komisij\xc5\xb3, siekian\xc4\x8di\xc5\xb3 koordinuoti jai priklausan\xc4\x8di\xc5\xb3 valstybi\xc5\xb3 bendradarbiavim\xc4\x85 ekonomikoje, energetikoje, aplinkos apsaugoje, technologij\xc5\xb3 vystyme ir kitose srityse. Komisija buvo \xc4\xafsteigta 1947 metais, turi 56 \xc5\xa1alis nares ir yra atskaitinga Jungtini\xc5\xb3 Taut\xc5\xb3 Ekonominei ir socialinei tarybai. Be Europos valstybi\xc5\xb3 jai priklauso JAV, Kanada, Izraelis ir Centrin\xc4\x97s Azijos respublikos. Centrin\xc4\x97 komisijos b\xc5\xabstin\xc4\x97 \xc4\xafsik\xc5\xabrusi \xc5\xbdenevoje, \xc5\xa0veicarijoje.\n_START_SECTION_\nIstorija\n_START_PARAGRAPH_\nEuropos ekonomin\xc4\x97 komisija buvo \xc4\xafkurta 1947 metais, siekiant pad\xc4\x97ti atstatyti karo nuniokot\xc4\x85 Europ\xc4\x85 ir skatinti valstybi\xc5\xb3 ekonomin\xc4\xaf bendradarbiavim\xc4\x85. Jos veikl\xc4\x85 netrukus pristabd\xc4\x97 \xc5\xa0altasis karas, trukd\xc4\x99s ryt\xc5\xb3 ir vakar\xc5\xb3 valstyb\xc4\x97ms rasti sutarim\xc4\x85 daugeliu klausim\xc5\xb3. JTEEK \xc5\xa1iuo laikotarpiu buvo vienintel\xc4\x97 regionin\xc4\x97 organizacija, kuriai priklaus\xc4\x97 abiej\xc5\xb3 ideologij\xc5\xb3 \xc5\xa1alys. Nepaisant prie\xc5\xa1prie\xc5\xa1os, su JTEEK pagalba buvo susitarta d\xc4\x97l kai kuri\xc5\xb3 transporto standart\xc5\xb3 suvienodinimo, bendr\xc5\xb3 tarptautin\xc4\x97s prekybos proced\xc5\xabr\xc5\xb3, priimtos aplinkos apsaugos sutartys (kaip kad Tolim\xc5\xb3j\xc5\xb3 tarpvalstybini\xc5\xb3 oro ter\xc5\xa1al\xc5\xb3 perna\xc5\xa1\xc5\xb3 konvencija)._NEWLINE_Pasibaigus \xc5\xa0altajam karui \xc4\xaf JTEEK buvo priimtos naujai nepriklausomyb\xc4\x99 atgav\xc4\x99 \xc5\xa1alys, nari\xc5\xb3 skai\xc4\x8dius i\xc5\xa1augo iki 56 valstybi\xc5\xb3.\n_START_SECTION_\nTikslai ir veiklos sritys\n_START_PARAGRAPH_\nJTEEK savo tikslais \xc4\xafvardina siek\xc4\xaf skatinti gilesn\xc4\x99 \xc5\xa1ali\xc5\xb3 nari\xc5\xb3 ekonomin\xc4\x99 integracij\xc4\x85 ir bendradarbiavim\xc4\x85, u\xc5\xbetikrinti darn\xc5\xb3j\xc4\xaf vystym\xc4\x85si ir ekonomin\xc4\x97s gerov\xc4\x97s augim\xc4\x85._NEWLINE_Pagrindin\xc4\x97s JTEEK veiklos sritys yra: ekonominis bendradarbiavimas ir integracija; tarptautin\xc4\x97 prekyba ir transportas; aplinkos politika, klimato kaita ir darnioji energetika; technologinis bendradarbiavimas; ly\xc4\x8di\xc5\xb3 lygyb\xc4\x97; ir kita.\n_START_SECTION_\nStrukt\xc5\xabra\n_START_PARAGRAPH_\nJTEEK sudaro vykdomasis komitetas, sekretoriatas ir 7 specializuoti komitetai: Aplinkos politikos, \xc5\xbdem\xc4\x97s transporto, Prekybos, Medienos, Darnios energetikos, Ekonominio bendradarbiavimo ir integracijos, Gyvenam\xc5\xb3j\xc5\xb3 nam\xc5\xb3 statybos ir \xc5\xbeem\xc4\x97s panaudojimo.'